次韻子紹九日杜門
作者：周紫芝
朝代：宋

paragraphs: 晚吹悲落葉，微雲淡秋陽。
幽花趁佳節，綠酒生寒光。
秋物誰可人，木奴半青黄。
想當持兩螯，與客薦一觴。
未須落烏紗，着屐登上方。
池邊木芙蓉，亦足醉流芳。
醉輒遣坐客，醒復翻書囊。
心遠門常開，足適屨可忘。
念我安得此，用臥秋日長。
衰年廹蹇嵼，病力難取勷。
昔與羣少年，登山名跳梁。
醉中看茱萸，尚憶故態狂。
歲月挽不留，老大徒自傷。
但念拜東野，相從日尋常。